Den ny hovedorganisation, Fagbevægelsens Hovedorganisation, arrangerer i dag møder ti steder i Nordjylland.

Statsministre, folketingsmedlemmer og borgmestre har gennem årene stået på talerstolen i Kildeparken i Aalborg, når det var 1. maj. I år er markeringen af arbejderbevægelsens internationale kampdag i den nordjyske hovedstad helt og aldeles politiker-fri. Talerne er udelukkende hentet fra fagbevægelsens rækker, og det er helt bevidst: Det er første gang i tre år, 1. maj for alvor kan markeres. Og mens coronaen rasede, har fagbevægelsen fået en ny hovedorganisation, dannet ved fusion af LO og FTF. Fagbevægelsens Hovedorganisation (FH) hedder den, og både i Aalborg og ved 1. maj-festen i Fælledparken i København - traditionelt den største herhjemme - festes der i år uden taler fra politikere. Det skyldes et ønske fra den ny hovedorganisation om entydigt at markere lønmodtagernes dagsorden og ikke politikernes. Især med et folketingsvalg inden for rækkevidde ønsker fagbevægelsen at markere, at man ikke nødvendigvis ser på alle spørgsmål på samme måde som de folkevalgte. En af parolerne er, at sammenholdet i disse år smuldrer. Individualismen har gode vilkår, ikke mindst blandt mange yngre, der er vokset op i tider med evig fremgang, og det mærkes, mener FH, i form af ringere løn, dårligere arbejdsmiljø og social dumping. Fra talerstolene rundt om i Nordjylland vil der uden tvivl i dag også blive talt om krig i Ukraine - men hovedbudskabet vil være en opfordring til at stå sammen, når der næste gang skal forhandles overenskomst. Det skal der på en række områder i foråret 2023. Når krigen i Ukraine bliver et tema, skyldes det selvfølgelig de grusomheder, der finder sted - men også, at krigen og danskernes økonomi ikke er uden sammenhæng: Netop på grund af krigen oplever mange lønmodtagere i øjeblikket de mest markante prisstigninger på daglige fornødenheder i mange år. Svaret på dét vil sandsynligvis være krav om lige så markante lønstigninger. Fagbevægelsens Hovedorganisation tæller i Nordjylland 110.000 medlemmer, organiseret i 45 fagforbund. I Kildeparken vil man mellem røde faner og grønne træer kunne høre taler af to fremtrædende figurer i den nye hovedorganisation: Tania Kvist, der er formand for FH i Aalborg, og Morten Skov Christiansen, som i den nationale hovedorganisation er næstformand. Sidstnævnte får en travl dag i landsdelen; han skal også tale ved fire andre 1. maj-møder i Nordjylland. I alt er der ti steder i Nordjylland 1. maj-møder, arrangeret af FH. Ved nogle af møderne er det som i Aalborg alene faglige ledere, der taler, mens man andre steder også har politikere på talerlisten.